钦定古今图书集成/明伦汇编/官常典/第480卷 > 可朱浑元
## 钦定古今图书集成/明伦汇编/官常典/第480卷 > 可朱浑元

按《北齐书》本传，“元字通元，自云辽东人。世为渠帅，魏
时拥众内附，曾祖护野肱，终于怀朔镇将，遂家焉。元
宽仁有武略，少与高祖相知。北边扰乱，遂将家属赴
定州，值鲜于修礼作乱，元拥众属焉。葛荣并修礼，复
以元为梁王，遂奔尔朱荣，以为别将，隶天光，征关中，
以功为渭州刺史。侯莫陈悦之杀贺拔岳也，周文帝”
率岳所部还共图悦。元时助悦，悦走，元收其众，入据
秦州，为周攻围，苦战结盟而罢。元既早被高祖知遇，
兼其母兄在东，尝有思归之志，恒遣表疏，与高祖阴
相往来。周文忌元智勇，元怀贰，发兵攻之。元乃率所
部，发自渭州西北，渡乌兰津。周文频遣兵邀之，元战
必摧之，引军历河、源二州境，乃得东出。灵州刺史曹
埿女婿刘丰，与元深相交结，元因说丰，“以高祖英武
非常，克成大业，丰自此便有委质之心。”遂资遣元。元
从灵州东北入云州。高祖闻其来也，遣平阳守高嵩
持金环一枚以赐元，并运资粮，远遣候接。元至晋阳，
引见，执手，赐帛千疋，并奴婢田宅。兄弟四人先在并
州者进官爵。元所部督将，皆赏以爵邑，封元县公，除
车骑大将军，讨西魏仪同金祚、皇甫智达于东雍，擒
之。迁并州刺史。又与诸将征伐，频有克捷降下。天保
初，封扶风郡王。频从显祖讨山胡、茹茹，累有战功。迁
太师。薨，赠假黄钺、太宰、录尚书。元善于御众，行军用
兵，务在持重，前后出征，未尝负败。及卒，朝廷深悼之。
皇建初，配享世宗庙庭。